РЕГЛАМЕНТ (ЕО) No 129/2007 НА СЪВЕТА
от 12 февруари 2007 година
за освобождаване от митни сборове на определени активни фармацевтични съставки, носещи „международно непатентно наименование“ (INN) на Световната здравна организация, и определени продукти, използвани за производството на готови фармацевтични продукти, и за изменение на приложение I към Регламент (ЕИО) No 2658/87
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
В хода на преговорите от Уругвайския кръг Общността и някои страни се споразумяха за освобождаването от митни сборове на фармацевтични продукти, обхванати в Хармонизираната система (ХС), глава 30 и позиции по ХС 2936, 2937, 2939 и 2941, както и на определени активни фармацевтични съставки, носещи „международно непатентно наименование“ (INN) на Световната здравна организация, определени соли, естери или хидрати на тези INN и определени междинни съединения, използвани за производството и преработката на готови продукти.
(2)
Резултатите от обсъжданията, вписани в протокола на обсъжданията, бяха включени в митническите тарифи на участниците, приложени към Маракешкия протокол към ГАТТ 1994.
(3)
Участниците решиха представители на членовете на СТО, които са страна по протокола на обсъжданията, да се срещат под егидата на Съвета по търговия със стоки към СТО, по принцип поне веднъж на три години, за да преразглеждат обхванатите продукти с цел съгласуваното включване на допълнителни фармацевтични продукти за премахване на митата.
(4)
След провеждането на три такива преразглеждания се стигна до заключението, че известен брой допълнителни INN и междинни съединения, използвани за производство и преработка на готови фармацевтични продукти, следва да бъдат освободени от митни сборове, а списъкът с определени префикси и суфикси на соли, естери или хидрати на INN следва да се разшири.
(5)
В Регламент (ЕИО) No 2658/87 на Съвета от 23 юли 1987 г. относно митническата и статистическата номенклатура и относно Общата митническа тарифа (1) се установява номенклатура на стоките, наричана по-долу „Комбинирана номенклатура“, и се определят ставките на конвенционалните мита от Общата митническа тарифа.
(6)
Следователно Регламент (ЕИО) No 2658/87 трябва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Считано от 1 януари 2007 г. Общността освобождава от митни сборове INN, изброени в приложение I.
Член 2
Считано от 1 януари 2007 г. списъкът с префикси и суфикси, които заедно с INN описват соли, естери или хидрати на INN, които също подлежат на освобождаване от митни сборове, при условие че могат да се класират в същата 6-цифрова подпозиция от ХС, както и съответното INN, се заменя със списъка в приложение II.
Член 3
Считано от 1 януари 2007 г. Общността освобождава от митни сборове междинните съединения, използвани в производството и преработката на фармацевтични продукти, изброени в приложение III.
Член 4
Считано от 1 януари 2007 г. междинните съединения, изброени в приложение IV, не подлежат на освобождаване от митни сборове.
Член 5
Приложение I, част 3, раздел II, приложения 3, 4 и 6 към Регламент (ЕИО) № 2658/87 (Списъци на фармацевтични субстанции, които подлежат на освобождаване от митни сборове) следва да бъдат съответно изменени.
Член 6
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 февруари 2007 година.